钦定古今图书集成/理学汇编/字学典/第053卷
## 钦定古今图书集成/理学汇编/字学典/第053卷

| 钦定古今图书集成 理学汇编 第五十三卷 |

| |

钦定古今图书集成理学汇编字学典

第五十三卷目录

篆书部纪事

篆书部杂录

篆书部外编

字学典第五十三卷

《水经注》：“黄帝东巡河，过洛，修坛沈璧，受龙图于河，龟
书于洛，赤文篆字。”

《西溪丛语》：“古文篆者，黄帝使衙人仓颉所作也。仓颉
姓侯刚氏。”

《金壸记》：“颛顼高阳氏状科斗之形，作科斗书，亦曰篆
文。”

《拾遗记》：禹导川夷岳，黄龙曳尾于前，元龟负青泥于
后。元龟，河精之使者也。龟颔下有印文，皆古篆字，作
“九州山川”之字。禹所穿凿之处，皆以青泥封记其所
使元龟印其上。

《法帖神品目》：夏禹书石壁篆文，在平江县昌江山。
《拾遗记》：武王伐纣，樵夫牧竖探高鸟之巢，得玉玺，文
曰：“水德将灭，木祚方盛。”文皆大篆，纪殷之世历已尽，
而姬圣之德方隆，是以三分天下而其二归周。
《书断》：《周史》：籀宣王时为史官，善书，师模仓颉古文，损
益而广之，或同或异，谓之为篆，亦曰史书。

《金壶记》：“周濑乡石室中，有老子篆书《道德经》，后蔡邕
以隶字证之。”

七修类槁比干墓在汲县西北十五里。墓前有“殷比
干墓”四字，世以为孔子书，体势与周穆王“吉日癸巳”
类先圣所篆《比干墓铜盘铭》，开元中为耕者所得，不
传矣。

《水经注》：秦始皇登于峄山之上，命丞相李斯以大篆
勒铭山岭，名曰“昼门。”

王僧虔，《能书录》，秦丞相李斯、中车府令赵高二人善
大篆。

秦狱吏程邈，善大篆，得罪始皇，囚于云阳狱。增减大
篆体，去其繁复。始皇善之，出为御史，因名其书曰《隶
书》。

《拾遗记》：“曹曾，鲁人也，本名平，慕曾参之行，改名为曾。
家财巨亿，天下名书，上古以来，文篆讹落，曾皆刊正，
垂万馀卷。”

《金壶记》：“萧何善篆籀，时人谓之萧籀。”

《珍珠船》：汉相国萧何善篆籀，尝使秃笔。

《辽史仪卫志传》：国宝，秦始皇作。用蓝玉螭纽，六面。其
正面文：“受命于天，既寿永昌。”鱼鸟篆。子婴以上汉高
祖。

《拾遗记》：“太始元年，有频斯国人来朝。其国有大枫木
成林，高六七十尺，树东有大石室，缉石为床，床上有
竹简，长尺二寸，书大篆之文。皆言开辟以来事，人莫
能识，或言是伏羲画卦之时有此书，或言是仓颉造
书之处。”

《汉书元帝本纪赞》：“元帝多村艺，善史书。”〈注〉《应劭》曰：“周
宣王太史史籀所作大篆。”

《能书录》：杜陵陈遵，后汉人，不知其官。善篆隶，每书一
坐皆惊，时人谓为“陈惊坐。”

“扶风曹喜”，后汉人，不知其官。善篆隶，小异李斯，见师
一时也。

《书断》：“后汉班固工篆，李斯、曹喜之法，悉能究之。
崔瑗善章草，又妙小篆，今有《张平子碑》。”

许慎少好古学，正文字，尤善小篆。师模李斯，甚得其
妙。

《后汉书蔡邕传》：“初，灵帝好学，自造《皇羲篇》五十章，因
引诸生能为文赋者，诸为尺牍及工书鸟篆者，皆加
引召，遂至数十人。”

《能书录》：“陈留蔡邕，后汉人，左中郎将。善篆，采喜之法，
《真定直父碑文》犹传于世，篆者师焉。”

《尚书故实》：“魏受禅碑，王朗文，梁鹄书，锺繇鑴字，谓之
三绝。”

《魏志王粲传》注：“邯郸淳，博学有才章，又善苍雅虫篆。”
《许氏字指》

《卫觊传》：“觊少夙成，以才学称，好古文，鸟篆隶草，无所
不善。”

《水经注》：“魏明帝于洛阳南宫起太极殿，既建，明帝令
侍中京兆韦诞以古篆书之。”

《吴志张纮传》注：“纮好文学，又善楷篆书，与孔融书，自
书融遗纮书曰：‘前劳手笔多篆书，每举篇见字，欣然
独笑，如复睹其人也’。”

《书断》：“吴处士张弘，笃学不仕，恒著乌巾，时号张乌巾。
并善篆隶《晋书束晳传》：“晳为尚书郎时，有人于嵩高山下得竹
简一枚，上两行科斗书，传以相示，莫有知者。司空张
华以问晳，晳曰：‘此汉明帝显节陵中策文也’。检验果
然。时人伏其博识。”

《书断》：“傅元博学善属文，解锺律，刚直不容人之短。举
秀才，为御史中丞、司隶校尉。善于篆隶见重，时人，云：
得锺、胡之法。”

韦昶，字文休，康之元孙，官至颍州刺史、散骑常侍。善
古文大篆，见王右军父子书，云：“二王未足知书也。”
太元中，孝武帝改治宫室及诸庙门，并欲使王献之
隶草书题榜，献之固辞，乃使刘瓌之以八分书之，后
又以文休大篆改《八分》焉。

《异苑》：东美有古剑，其子得之甚奇。上有篆书十六字，
极古不可辨。太白见之曰：“是薛烛剑也。”其文曰：“终归
之野，凿铁链精，薛烛是造，百日斯成。”

《南史徐爰传》：“爰子希秀，甚有学解，亦闲篆隶，《正觉》、禅
灵二寺碑，即希秀书也。”

《南齐书祥瑞志》：永明三年七月，始兴郡民龚元宣云：
“去年二月忽有一道人乞食，因探怀中出篆书真经
一卷六纸，使送上天子，因失道人所在。”

《文惠太子传》：“时襄阳有盗发古冢者，相传云是楚王
冢，大获宝物，玉屐、玉屏风、竹简书、青丝编简，广数分，
长二尺，皮节如新，盗以把火自照。后人有得十馀简，
以示抚军王僧虔，僧虔云是科斗书，《考工记》《周官》所
阙文也。”

《南史齐武陵昭王煜传》：“煜，高帝第五子也。高帝虽为
方伯，而居处甚贫，诸子学书无纸笔。煜尝以指画空
中，及画掌上学字，遂工篆法。”

《纪僧真传》：僧真事，齐高帝以闲书题，令答远近书疏。
初，上在淮阴修理城，得古锡趺九枚，下有篆文，莫能
识者。僧真省事，独曰：“何须辨此文字。此自久远之物，
锡而有九，九锡之征也。”

《刘瑱传》：“瑱少有行业，文藻篆隶丹青，并为当世所称。”
《崔慧景传》：“慧景弟偃，博涉书记，善虫篆，和帝以为宁
朔将军。”

《梁书刘孝绰传》：“高祖雅好虫篆。”

《南史到沆传》：“沆幼聪敏，五岁时，父㧑于屏风抄古诗，
沆请教，读一遍，便能讽诵。及长，善属文，工篆隶，美风
神。任昉、范云皆与善。”

《王昙首传》：昙首子僧虔，僧虔子志。志弟彬，好文章，习
篆隶，与志齐名，时人为之语曰：“三真六草，为天下宝。”
《刘慧斐传》：慧斐少好学，能属文，尤明释典，工篆隶，手
写佛经二千馀卷。

《陈书顾野王传》：“野王幼好学，长而遍观经史，虫篆奇
字，无所不通。其所撰著《玉篇》三十卷。”

《谢贞传》：“贞幼聪敏，年十三，略通五经大旨，尤善《左氏
传》，工草隶虫篆。”

《魏书江式传》：“式少专家学，篆体尤工。洛京宫殿门板
题皆式书也。延昌三年三月，式上表请撰集字书，号
曰《古今文字》，凡四十卷，大体依许氏《说文》为本，上篆
下隶。”

《窦瑾传》：“瑾少子遵，善楷篆，北京诸碑及台殿、楼观、宫
门题署，多遵书也。”

《周书黎景熙传》：“景熙从祖广，太武时为尚书郎。善古
学，尝从吏部尚书崔元伯受字义，又从司徒崔浩学
楷篆，自是家传其法。”

《北史阎毗传》：“毗颇好经史，能篆书草隶，尤善，为当时
之妙。隋文帝受禅，以技艺侍东宫。”

《书断》：“欧阳询八体尽能，笔力劲险，篆体尤精。高丽爱
其书，遣使请焉。神尧叹曰：‘不意询之书名，远播裔狄，
彼观其迹，固谓其形魁梧耶’。”

《续仙传》：“司马承祯攻篆，迥为一体，号曰金剪刀书。”
《唐书卢藏用传》：“藏用能属文，工草隶、大小篆、八分，士
贵其能。”

《旧唐书卢鸿一传》：“鸿一少有学业，颇善籀篆楷隶，隐
于嵩山。开元初，再征不至。六年，赴征至东都，谒见不
拜，诏授谏议大夫，鸿一固辞，放还山。赐隐居之服，并
其草堂一所，恩礼甚厚。”

《述书赋》注：“李阳冰，赵郡人。阳冰兄弟五人，皆负词学，
工于小篆。初师李斯《峄山碑》，后见仲尼《吴季札墓志》，
便变化开阖，如虎如龙，劲利豪爽，风行雨集。文字之
本，悉在心胸，识者谓之仓颉后身。”

《宣和书谱》：“卫包工八分小篆，且通字学。其作字点画
不妄发，落笔必左规右矩，以倒薤篆书。”《鹪鹩赋》
《述书赋》注：“田琦工八分小篆，官历陕令、豫、蕲、许等州
刺史。”

《书史会要》：“郭卓然，太原逸人也。能篆。天宝间尝摹勒
《云麾将军李府君碑》并题额。”

《旧唐书李华传》：“华尝为鲁山令。《元德秀墓碑》，颜真卿
书，李阳冰篆额，后人争模写之，号为四绝碑。”

《书小史》乔龟年善小篆，养母至孝。大历中，为人作大字，获钱以供甘旨。

《旧唐书袁滋传》：“滋弱岁强学，工篆籀书，雅有古法。”
《历代名画记》：“齐皎，高阳人，善小楷古篆。建中四年，官
至泽州刺史。”

《李贺别传》：“贺忽书，见一绯衣人驾赤虬，持一版书，若
太古篆。”

《珍珠船》，“韩退之常说少时梦人与丹篆，令强吞之，傍
一人抚掌而笑，觉后亦似胸中如物噎，经数月方无
恙，尚由记其一两字笔势，非人间书也。后识孟郊，熟
思之，乃梦中傍笑者。”

《书史会要》：“华明素，平原人，工篆周处庙碑额，乃其笔
也。”

《唐阙史》裴休尚古好奇，掌纶诰日，有亲表调授邑宰
于曲阜者，土人垦田得古器曰盎，洗涤之，隐隐有古
篆九字带盎之腰，曲阜令不能辨。兖州有书生姓鲁，
能八体书字者，召至于邑，出盎示之曰：“此大篆也，非
今之所行者，虽某颇尝学之。”是九字曰“齐桓公会于
葵丘岁铸。”邑宰大奇其说，及以篆验，则字势存焉。及
辇致河东公之门，公以为麟经时物，得以言古矣。独
刘舍人蜕以为非当时之物，近世矫作也。公不悦曰：
“果有说乎？”紫微曰：“某幼专丘明之书，且载小白桓公
九合诸侯，取威定霸，葵丘之会第八盟。又按《礼经》，诸
侯五月而葬，同盟至既葬然后反虞。反虞然后卒哭，
卒哭然后定谥。则葵丘之役，实在生”前，不得以谥称，
此乃近世矫作也。裴公洗然而悟，命击碎，然后举爵
尽饮而罢。

《宣和书谱》：“释元雅好古，喜学于科斗小篆，各为千文，
以隶书识其侧。其科斗小篆”，笔意淳古，而隶书复洒
然不恶，亦不谬于用心也。

《酉阳杂俎》：“胡珦为虢州时，猎人杀得鹿，重一百八十
斤，蹄下贯铜镮，镮上有篆字，博物不能识之。”

《江淮异人录》：南唐元宗保大中，伏龟山圮得石函，中
有铭云：“天监十四年秋八月，葬宝公于是。”铭有引曰：
“宝公常为偈，大字书于版，用帛幂之。”是时皆莫知其
旨，云在五百年后。至卒乃归，其铭同葬焉。其字皆小
篆，体势完具。

《五代史王仁裕传》：“仁裕喜为诗，少尝梦剖其肠胃，以
西江水涤之，顾见江中沙石，皆为篆籀之文，由是文
思益进。”

《紫桃轩又缀》：南唐王文秉工小篆，自号“王逸老”，欲与
逸少相抗。

《书史会要》：“释昙域，前蜀人。工小篆，学李阳冰。”

《宋史徐铉传》：“铉精小学，好李氏小篆，臻其妙，隶书亦
工。尝受诏与句中正、葛湍、王惟恭等同校《说文》。”
《吴淑传》：“淑善笔札，好篆籀，撰《说文互义》三卷。”

《李建中传》：“建中善书札，行笔尤工，多构新体，草、隶、篆、
籀、八分亦妙。人多摹习，争取以为楷法。尝手写郭忠
恕《汗简集》，皆科斗文字，有诏嘉奖。”

《李穆传》：“穆幼能属文，有至行。太平兴国中，拜左谏议
大夫，参知政事。善篆隶文，工画。”

《郑文宝传》：“文宝，字仲贤，能为诗，善篆书，工鼓琴。”
《句中正传》：“中正精于字学，古文、篆、隶、行草无不工。太
平兴国二年，献八体书，召授著作佐郎，详定篇韵。与
徐铉重校定《说文》，模印颁行。太宗神主及献宝篆文，
皆诏中正书之。尝以大小篆、八分三体书《孝经》摹石，
咸平三年，表上之。真宗召见便殿，赐金紫。”

《五代史补》：“郭忠恕富有文学，尤工篆隶。尝有人于龙
山得鸟迹篆，忠恕一见辄诵如宿习。”

《太平清话》：“郭恕先以篆籀画屋，故上折下算，一斜百
随咸中尺度。”

《续湘山野录》：郑仲贤善诗，可参二杜之间。予收之最
多。《归田录》所采者，非警绝，盖欧公未全见也。在江南
师徐骑省铉小篆，尝篆千文以示铉，其字学不出一
中，指之甲。骑省尝曰：“篆难于小，而易于大。郑子小篆，
李阳冰不及，若大篆可兼尔。”

《墨池编》：“释梦英效十八体书，尤工玉箸。尝至大梁，太
宗召之帘前，易紫服去，游中南山。当世名士如郭恕
先、陈希夷、宋翰林白、贾大参、黄中之俦，皆以诗称述
之。”

《书史会要》：“葛湍，江东人，为侍书，善篆。”

王惟恭工篆，尝与徐铉等校定《说文》。

《事实类苑》：“李无惑善小篆，其劲健端好又过于阳冰，
士大夫家藏之以为宝。”

《杭州府志》：“孙景璠杭州水军篆千字文为五十馀体，
太平兴国八年以献，太宗善之，诏取去黥文隶御书
院。宰相宋琪请授以官秩，太宗曰：‘爵禄非所惜也，顾
此人而痕尚在，岂称冠带乎’？琪固请之，乃授国子书
学博士。”

《书史会要》：“查道始习篆，患其体势弱，有教以拨镫法，
仍双钩用笔，经半年始习熟，而篆体劲直。”

《宋史梁鼎传》：“鼎字凝正，益州华阳人，判西京留司御史台，伟姿貌，磊落尚气，有介节，居官峻厉，名称甚茂。
好学，工篆、籀、八分。”

《邵必传》：“必字不疑，举进士，为上元主簿，国子监立石
经。必善篆隶，召充直讲。”

苏轼诗注：“宿州天庆观，雍熙中回，道人访观主者不
遇，留诗二首于门，其一云：‘时传丹篆千年术，口诵《黄
庭》两卷经。鹤观古坛槐影里，悄无人迹户长扃’。”乃玉
著篆，往往为人刮去，煎汤治病，而字迹复生。

《徽州府志》：“曹汝弼以经术德义，高蹈州里，攻篇什篆
隶，与林逋、魏野交，自号松罗山人。”

《嵩阳石刻记》：“《中岳醮告文》，真宗御制，翰林待诏刘太
初奉敕书并篆额，刻于石幢八面，在中岳庙峻极门
外。”其书有唐人风致。

《墨池编》：邵𫗧，丹阳人，以篆显于天圣间。范文正公作
《严子陵钓台记》，请之书曰：“先生篆高出四海，或能枉
神笔于片石”，则严子陵之风，复千百年未泯，𫗧为之
篆，至今为奇观。

《玉海》：天圣五年十一月，上亲篆慈孝寺碑额。宝元元
年作舍人院阁，上亲篆其榜曰“紫微阁”以赐之。皇祐
中，赐王曾碑曰“旌贤”，又亲篆寇准碑曰“旌忠”，赐碑额
者二十二人。嘉祐中，御书五台真容院宝章阁榜、御
篆文宣王庙门并殿牌。

《王氏谈录》：公亦习古文小篆，尝谓古文至少，至许慎
所不载，及不出孔氏书者，悉后人所造，学之少所根
据，小篆源流可究，便于施用。公用笔奇古，庆历中，士
大夫家墓铭，盖多公笔也。今上景祐徽号玉册，宣献
宋公受诏写。宋公不习篆，公以代书也。又章郇公受
诏书“相国宝奎殿太宗”、真宗诗额，亦公代之。

《宣和书谱》：“苏舜钦兄舜元，善篆隶，亦工草字，书名与
舜钦相先后。”

《书史会要》：“杨南仲工篆。嘉祐中，与章友直篆石经于
国子监，甚有法度。”

《墨庄漫录》：章友直伯益以篆得名，召至京师，翰林院
篆字待诏数人，闻其名，然心未之服。俟其至，俱来见
之，云：“闻先生之艺久矣，愿见笔法以为模式。”伯益命
粘纸各数张，作二图，即令洗墨濡毫，其一纵横各作
十九画，成一棋局。其一作十圆圈，成一射帖。其笔之
粗细，间架疏密，无毫发之失。诸人见之，大惊叹服，再
拜而去。

《画史》：“章煎，友直女，工篆书，传其家学。友直执笔，自高
壁直落至地如引绳，而煎亦能如其父。”

《梦溪笔谈》：金陵人胡恢，博物强记，善篆隶，臧否人物。
坐法失官十馀年，潦倒贫困赴选，集于京师。是时韩
魏公当国，恢献小诗自达，其一联曰：“建业关山千里
远，长安风雪一家寒。”魏公深怜之，令篆太学石经，因
此得复官，任华州推官而卒。

《六一居士年谱》：嘉祐八年，奉敕篆“受命宝。”治平三年，
奉敕篆“皇帝尊号之宝。”

《玉海》：治平元年，英宗召辅臣观御篆孝严殿额于迎
阳门，又篆《贾昌朝碑》，又书“四民安康”字，赐司马光。
《书史会要》：王珦，明州鄞县人，熙宁间上篆书《证宗要
略》三卷，命为御书院祗候。

《宣和书谱》：“皇叔益端献王，英宗第四子也。留意翰墨，
飞白篆籀皆造其妙。尝效唐元度梦英作篆籀十八
体，又复出众体之外作八体，学者多宗之。”

玉册文，南岳镇南门有篆书“南岳”二字，转运判官文
勋篆，雄伟劲净，为世所珍。

《宋史黄伯思传》：“伯思好古文奇字，洛下公卿家商、周、
秦、汉彝器款识，研究字画体制，悉能辨正是非，道其
本末，遂以古文名家。篆、隶、正行、草、章草、飞白，皆至绝
妙。”

《李公麟传》：“公麟长于诗，多识奇字。自夏商以来钟鼎
尊彝皆能考定世次，辨测款识。”

《湖山胜概》：“临安龙泓洞”有蒋之奇篆字。

《闻见前录》：长安百姓常安民，以镌字为业，多收隋唐
铭志墨本，亦能篆。崇宁初，蔡京、蔡卞为元祐奸党，籍
刻石立于文德殿门。又于天下州治厅事召安民刊
字，安民辞曰：“乞不刻安民镌字于碑，恐后世并以为
罪。”

《金石文字记》：“灵岩寺石刻，有大观三年住持仁钦篆
书心经。”

《书史会要》：“徐琰工篆书。宣和初，尝书‘剑南西川’四大
字，字身长五尺，雄伟可喜。”

张察，字通之，成都人。尝帅鼎州，以篆名。今成都题榜，
往往察之笔也。

徐滋，字元象，吴兴人。从张有习篆，得其法。

宋杞张有高第弟子，于篆极精。

《游宦纪闻》：永福县之东南八十里，罗汉寺之仙岩，有
篆书十，形体奇怪，环布岩石，不著姓名，人所未识，号
曰仙篆。欧阳公永叔尝得之，喜其无鑴刻之迹，如指
画成文，欲以番裔金书字图号译之，未暇也。蔡端明时守三山，以道家书释之曰：“贫道守真一，中有不死
术。”亦莫得其据。政和三年夏，邑宰陈武祐，好奇之士
也。访求其详，知篆有三：一在安仁寺仙人山，寺僧惮
墨蜡之费，燎斲而瘗之；二在中和寺黄坑之崖，今存
焉，字皆奇怪，亦不可识；三即罗汉之仙岩也，安仁者
掘而得之，仅完三字。又于上生院僧景纯得所藏善
本四字，馀不复有，遂再锓诸木列岩之堂，今闻亦有
不存者。余常见碑本，字势夭矫，洒落奇妙，属是奇怪。
不知蔡忠惠观道家何等书而识之，此字恐子云未
必识也。

《齐东野语》：滕茂实字秀颖，吴人。初名祼，登政和第，徽
宗改赐今名。靖康初，奉使金国，割三镇太原，寻奉密
诏，据城不下。金人怒之，囚于云中。先是，自分必死，嘱
友人董诜以奉使黄旛裹尸而葬，且大书九篆字云：
“宋使者东阳滕茂实墓。”复作诗自序云：茂实奉使无
状，不复返父母之邦，所当从其主以全臣节。或怒而
与之死，幸以所《杖旛》裹其尸，及以所篆九字刊之石，
埋之台山寺下，不必封树。

《玉堂杂记》：学士院中有榜曰“摛文堂”，徽宗御书，赐强
承旨渊明。今乃汪彦章内翰藻所篆。

《书史会要》：“薛尚功善古篆，尤好锺鼎书，有《锺鼎彝器
款识》二十卷，及《锺鼎篆韵》七卷，行于世。”

《宋史瞿汝文传》：“汝文好古博雅，精于篆籀。”

《游宦纪闻》：“秦会之当轴时，几务之微琐者皆欲豫闻。
吾郡德兴士人姚敦临，字公仪，能篆书。秦喜之令作
二十家篆《孝经》，上表以进。时绍兴十一年二月十九
日也。许授以文资，未降旨间，会之招饮，姚喜，忘其敬，
不觉振股，以此恶之。寻得旨，令充枢密院效士，辨验
篆文而已。”

《姑苏志》：“富元衡，擢进士第。隆兴中，除工部郎中。效苏
轼书，能逼真，尤善柳叶篆。”

《金华游录》：“虞似良善篆隶，家藏汉刻数千本，心摹手
追，尽得旨趣，大至数尺，小至蝇头，各臻其妙，兼能古
文奇字。”

《攻愧集》：“王禔参，济南人。问学精深，兼通医卜，工真行
草篆。不乐进取，屏居青崖之两河。”

《吴中人物志》：“颜直之工小篆，得《秦诅楚文》笔意。尝为
参政楼钥书‘攻愧斋榜，钥赋诗美之。著《集古篆韵》二
十卷’。”

王绰《薛瓜庐墓志铭》：“薛师石，字景石，号瓜庐。小楷初
授法于单炳文，日经月纬，已忽超诣。落笔期于锺、王
之法，籀篆斯隶，深造其极。四方士友求于门，景石不
靳，惜𢌿之大者径三数尺许，铭祖父，有不得景石书
为恨。有《瓜庐集》若干卷。”

《赤城集》：“林师点，临海人，自号竹村居士。性嗜书传，近
购远求，藏数千卷。至遇古帖秘文，断刻坠简，积之亦
千馀卷。篆隶尤留心，以张谦中、虞仲房为法。”

《秋崖集》：“魏鹤山先生名了翁，善篆。尝以篆法寓诸隶，
最为近古。”

《书史会要》：“魏克愚，字明己，号静斋，了翁子，亦工篆。”
《闽书》：“余焕工大小篆书，笔势奇伟。真文忠尝使书圣
贤言，揭坐侧，称其如正人端士，服吉衣冠，巍然拱手，
使人望之起肃敬。虽严师善友，曾不过是。”

《临江府志》：“萧崱工篆隶，凡名胜扁额，多其所书，尤善
吟咏，号大山。”

《书史会要》：“曹松泉，天台人。摄枣阳倅日，穆陵遣赐督
府诗，字可尺许。松泉效李阳冰篆，作一图以贺，又以
古篆文十二册为侑。”

《安雅堂集》：“陈恕可诗文醇正近古，小篆似吴兴张有
自，号‘宛委居士’。”

《全蜀艺文志》：“陈瑛，字伯英，为郡教授。篆书千文，字体
整洁。”

《惠州府志》：“陈仲辅，归善人。博学善属文，工于隶篆，为
世所重。尝作《枕屏篆》、五箴文遗侍讲陈鹏飞，鹏飞以
诗答之云：‘阑干一幅鹅溪绢，中有《五箴》排小篆。银钩
小变科斗文，挂我床头星斗烂’。”

《书史会要》：“牟益字德新，晚年喜篆书，深究古文。尝取
诅楚、石鼓、锺鼎等文为《辨证》一编，以纠《释文》之误。
杜良臣学问该洽，以小篆重一时，笔法精妙。”

戴侗永嘉人，能篆，有所编《六书》，故行于世。

姚敦，字公仪，江左人。潜心篆学，得前古遗意。

《金史马定国传》：“定国仕至翰林学士。石鼓自唐以来
无定论，定国以字画考之，云是宇文周时所造，作辩
万馀言，出入传记，引据甚明，学者以比蔡正甫《燕王
墓辩》。”

《左光庆传》：光庆好古，读书识大义，喜为诗，善篆隶，尤
工大字。世宗行郊礼，受尊号，及受命宝，皆光庆篆。凡
宫庙榜署，经光庆书者，人称其有法。初，御史大夫沈
璋请制大金受命宝，有司以秦玺文进，上命以“大金
受命万世之宝”为文，径四寸八分，厚一寸四分，蟠龙
纽、高、厚各四寸六分有半。礼部尚书张景仁、少府监张仅言“典领工事。”诏光庆篆之。

《党怀英传》：“怀英，大定十年中进士第，调莒州军事判
官，累除汝阴县尹，国史院编修官，应奉翰林文字，翰
林待制，兼同修国史。怀英能属文，工篆籀，当时称为
第一，学者宗之。”

《赵沨传》：沨工书，备诸家体，党怀英小篆，李阳冰以来，
鲜有及者，时人以沨配之，号曰“党赵。”

《续夷坚志》：“秀岩安常，字顺之，常从党承旨学大篆，多
识古文奇字。泰和末，尝见内府所藏汤盘，作白玉方
斗，近四小寸，底铭九字，即‘德日新又日新’”“‘日日新’者
也。章宗有旨，令辨之。”又一方鼎，耳二足，四饕餮象，在
雷文中，铭云：“鲁公作文王尊彝。”铜既古，莹如碧玉，无
复铜性矣。

《元史杨桓传》：“桓为人宽厚，事亲笃孝，博览群籍，尤精
篆籀之学，著《六书统》《六书溯源》《书学正韵》，大抵推明
许慎之说而意加深，皆行于世。”

《熊朋来传》：朋来为闽海提举儒学官，而朝廷以东南
儒学之士唯福建庐陵为最盛，特起朋来，连为两郡
教授。所至考古篆籀文字，学者化焉。晚以福清州判
官致仕，朋来视之漠如也。四方学者因其所自号，称
为“天慵先生。”

周驰《闲邪公传》：“李秉彝，颖悟好学，十岁能习古篆隶。
世祖至元初，官工部尚书，两浙转运使。尝名其室曰
‘闲邪，世称闲邪公’。”

《书史会要》：“赵雍工真行草篆，其篆法二李，而清劲有
馀。”

刘致风情高简蚤负声誉能篆有所著复古纠缪编
行于世。

《辍耕录》：“吾子行先生，衍大末人。大父为宋太学诸生，
因家钱唐。先生疏旷，故高不事之节，兼工篆书。余习
篆书，极爱先生翰墨，得一纸半幅，如获至珍，以故于
书法颇有助。”

《偃曝谈馀》：都元敬《使西日记》，记多奇事。淇苑有方石，
刻“殷比干墓”四字，字径八寸，其墓字已剥，似篆非篆。
元吾丘子行精篆籀，常定为汉人之笔。

《书史会要》：“赵期颐，汴梁人。官至陕西行台，治书，工于
篆。”

《覆瓿集》：吴叡，杭州人。少好学，工翰墨，尤精篆隶。凡历
代古文款识制度，无不考究，得其要妙。下笔初若不
经意，而动合矩度，识者谓“吾子行、赵文敏不能过也。”
自号“雪涛散人。”

《续弘简录》：“周嶷，蕲黄人。博识古文，于篆隶尤癖嗜，远
近碑刻，借手以为宝重。然有求书者，或非圣贤理道，
虽百计恳率不与，儒者以是多之，故所行世绝少。”
《元史郭贯传》：“贯博学，精于篆籀，当世册宝碑额，多出
其手。”

《杜本传》：“本博学善属文，隐武夷山，文宗征之不起。右
丞相脱脱以隐士荐，召为翰林待制。至杭州，称疾固
辞，致书丞相，遂不行。工篆隶，学者称为清碧先生。”
《泰不华传》：“不华善篆隶，温润遒劲。尝重类《复古编》十
卷，考正讹字，于经史多有据云。”

《松江府志》：“杨瑀警敏博学。天历间，召见奎章阁，命篆
洪禧明仁玺文，称旨，署广成局副使，终建德路总管。
谢政居松江之鹤沙，赵仲穆为写《竹西图》。”

《书史会要》：吴正道世为儒家，深好篆学，著《六书渊源》
《字偏㫄辨误》《存古韵谱》等书，吴文正为序之。
《黄文献公集》：戚崇僧字仲咸，金华人。不以荣进为念，
从乡先生许公讲道于八华山，扁其室曰“朝阳”，人称
朝阳先生。以六书之学世儒不讲，所传经籍之文多
致讹舛，乃用古篆缮写《易》《书》《诗》《仪礼》《春秋》《孝经》《论语》
《大学》《中庸》《孟子》：“将献于有司，以《仪礼》一经未既，弗及
上”

《书史会要》：“魏敬益字士友，洛阳人。官至临江路总管。
古隶学《庐江太守碑》，亦能篆。”

《闽书》：郑枃字子经，罗源人。泰定中，辟南安儒学教谕，
与陈旅为文字友。著《衍极》五篇，《衍极记载》三篇。其书
自仓颉迄蒙古，凡古人籀篆以极书法之变，皆在所
论。宣抚使齐伯亨采而上之，作“衍极堂”，以藏其书。
《书史会要》：“王翼，金坛人，有所篆四书行于世。”

应在工篆，尝作《篆隶偏傍点画辨》，行于世。

吴炳字彦辉，汴人。身安畎亩，朝廷三聘不起。工篆。
《常熟县志》：“缪贞善篆、隶、真行书，好古博识，隐居不仕。
善八分小篆，追踪张有，正书尤高古，致道观虞山福
地”四篆字，李烈士碑隶书其迹也。著有《书学明辨》。
《绍兴府志》：“申屠澂受业黄文献公之门，得其渊源。工
古文辞，精篆籀、小楷，足配秦、晋。”

《杭州府志》：“崔彦辉，钱塘人，号云林生，与王蒙俱吴兴
赵氏甥。隐居卖药，善篆隶词赋。”

《铁网珊瑚》：“朱珪工篆籀，精于六书之义。”

《书画史》：“完颜子周，未详何许人，居吴兴之霅溪。工篆
书《元史·周伯琦传》：“伯琦以荫授南海县主簿，三转为翰
林修撰。帝以伯琦工书法，命篆宣文阁宝，仍题扁宣
文，及摹王羲之《兰亭序》。智永所书《千字文》，刻石阁中。
伯琦博学，工文章，而尤以篆隶真草擅名当时，尝著
《六书正讹》《说文、字原》二书。”
《天都》载：“至正间，改奎章”阁为宣文，朝臣咸谓必命巎
巎书榜。时周伯琦虽在馆阁，精篆书未为上知。巎巎
日令书宣文阁榜十数纸，周不识其意。一日，有旨巎
巎书阁榜，辞曰：“臣所能者，真书不古，古莫如篆。周伯
琦篆书，今无过之者。”上如其言召之，书由是进用。
《续弘简录》周宗仁〈伯琦子〉篆书宗家学，然不逮父。
《吴中人物志》：“蒋冕工小篆，从游周左丞伯温之门，
名山藏宋璲。濂次子精篆、隶、真、草书，尝见梁草堂法
师墓篆及吴天玺中皇象书三段石刻，观之至忘寝
食，遂悟笔法。小篆之工，为国朝第一。濂每见佳处，便
曰：‘写老夫名足可传世矣’。”

《书史会要》：“朱芾，华亭人。工词章翰墨之学，真、草篆隶，
清润遒劲，风度不凡。”

《沧螺集》：“陶宗仪少举进士，一不中即弃去。务古学，无
所不窥，尤刻志字学，工舅氏赵集贤雍篆笔。洪武辛
亥诏取天下士，癸丑命守令举人才，又以病免。由避
兵家淞城之北，泗水之南，闭门著书，有《书史会要》九
卷。”

《书史会要》：“孔彦缙袭封衍圣公，精篆书，笔力豪壮，入
于能品。顾谨中为赋诗云：‘鲁国名公篆法奇，悬针倒
薤总相宜’。其誉在当时如此。”

《开国臣传》：“朱应辰与杨维桢游。洪武初，辟郡掌教。为
文繁而不猥，诗工长句，篆籀法古，尝命书符印。”
《书画史》：“卢熊尝上疏言州印篆文讹谬，忤旨得罪。熊
少尝从学杨维桢，博学工文词，尤精篆籀。所著有《说
文字原章句》。”

《苏州府志》：“吴睿自杭来，居昆山，工翰墨，尤精篆隶。师
吾衍，得其书法，四方求书者甚众。”

《昆山县志》：“王时博学好古，精于篆隶章草，用意深密，
凡六书源委，靡不择究，深为卢熊之所称美。”

朱定安精楷书，尤工古篆，得周伯琦笔法。尝积其书
草瘗之，名《篆冢》。

《苏平仲集》：“唐肃为文，简洁而雅奥。诗步骤盛唐，尤工
篆楷，深得笔意。”

《颐庵文选》：“孔讷，宣圣五十七世孙。能诗，工篆法。人得
之者皆传诵夸美，相贵重。”

《毘陵志》：“谢林好学，工文词，尤精真行篆隶书。著《字学
源委》五卷，以正近代六书之谬。洪武中，用荐为新郑
教谕。”

《静志居诗话》：“张绅工大小篆，精于赏鉴，法书名画多
所品题，撰《法书通释》一卷，自称云门山樵，亦称云门
遗老。”

《延休堂漫录》：“滕用亨问学辨博，文词尔雅，尤精六书
之学，篆法之妙，高出近代。永乐三年被荐，召试篆书，
作‘麟凤龟龙’四大字。又献祯、符三诗，称旨，授翰林待
诏。”

《东里集》：“陈登字思孝，长乐人。举才学，为浮梁丞。永乐
甲申，诏吏部简能书者储翰林，思孝以篆籀最先至。
时吴中滕用亨待诏翰林，工篆籀，自视天下无愈己
者，且恃春秋高，轻后进，往往折屈之。稠人广坐中，思
孝就用亨语之戾许叔，重者十数事相辨难，用亨乃
始默默，不复自矜。时四明王尹实篆书擅名海内，考”
据精博，亦推让思孝。思孝于六书本原，精考详究。周
秦以来石刻，虽残缺剥落，岁月氏名无可考审，度其
出某代某人，率中七八。其收蓄之富，欧阳文忠、赵明
诚之后所仅见。居翰林十年，擢中书舍人，朝廷大扁，
率出其手，四方求者无虚日。

《宁波府志》：“杨尹铭，鄞人。永乐间，以楷书进，历官中书
舍人，小篆师周伯琦。”

《解学士集》：“卓迪善篆，喜为诗，奉母隐居，绝无声利。居
山之久，景趣渐涵，时时见于翰墨之间，奇峭深蔚，自
视米南宫父子以下不论也。后以能书选入翰林。”
《长洲县志》：“沈洪尝游京师，从陈登习篆，时程南云亦
有书名，洪又从之学。凡汉隶、八分、真、行、章草皆能书，
但拘于绳墨，殊乏风韵，偃蹇老于江湖。”

《闽书》：“刘布嗜古书法，习书山中二十馀年，篆籀为时
所重。”

《海盐图经》：“陆赞，宣德间以诗文名，兼善篆隶。为人严
毅庄重，以礼法自持，乡人谥之曰‘贞一先生’。”

《怀麓堂集》：“蒋良读书求大义，为诗裁取适意，不事雕
绘，而教子务通博，以古文草篆为法。病革时，召冢子
于外，手书数十字与之。”

《云南通志》：“沐璘，袭指挥佥事。景泰间，为右军都督同
知，镇云南。天顺初，升右军都督。好读书，长于吟咏，尤
工篆籀。”

《古今印史》：吴文定公名宽，字原博。在朝时，乡人有浦姓者，善刻图书而不知篆法。尝刻“原博”二字，文定见
而笑曰：“博字当从十，不当从心。”因复寄还。

《吴县志》：“吴爟以县学生贡入国子。书法宗颜鲁公，尤
精篆刻，善鉴古器物书画。”

《闽书》：方绚笃学力行，好古文，工词赋书篆。晚以八行
举，辞不就，隐居西山草堂，门人称“濯锦先生。”

《黔记》：“王蕃，思南人，自号一瓢斋。工篆隶，为诗清逸。”
张寰《白阳先生墓志铭》：“陈淳字道复，长洲之大姚村
人。从太史衡山文公游，涵揉磨琢，器业日进。凡经学、
古文、词章、书法、篆籀画诗，咸臻其妙，称入室弟子。巡
抚都御史陈公知君精于篆，开馆礼聘，俾书五经、《周
礼》，镂板置学，名益大震。”

《名山藏》：“徐霖字子仁，南京入篆登神品，馀若真、行皆
入精妙。碑板书师颜、柳，题榜大书师詹孟举，并绝海
内。日本使臣得者什袭为珍。武宗南巡，召见行宫，两
幸其宅。子仁故长髯，武宗手剪之以为拂子”，因自号
“髯翁。”

《书史会要》：“葛浒，四明人，侨居南昌，能篆书。时徐霖在
金陵，径往访之，语以误从偏傍者数字，霖敬服，遂相
友善。”

江巨石，正德时为礼部主事，好为锺鼎大篆，斯邕以
下耻而不为。

《国宝新编》：“景旸字伯时，流寓南京，本仪真人，仕至太
子中允。晹善书，初工真、行，后师周伯琦小篆，颇得风
骨。”

《吴县志》：“刘穉孙，字复孺，文待诏以兄之子妻之。字学
眉山，尤工秦汉篆，名擅一时。”

《名山藏》杨黼，云南太和人。素好学，工书，善篆籀。庭前
有大桂树，缚板树上，题曰“桂楼。”偃仰其中，躬耕数亩，
以供甘旨。注疏《孝经》数万馀言，皆小古篆，作字片砚，
砚干欲下，桂楼取水，砚池中忽已盈矣。自是为常，人
谓“孝感。”

《宁波府志》：“何玮工篆书而精于书，学通《易》理，考功丰
坊之师。”

《书史会要》：“叶绶字叔章，上虞人。中江西乡试，仕应州
学正。学问该博，尤善古篆。”

《江阴县志》：“夏范，嘉靖中应例官中书，精楷篆，以书太
极殿榜称旨，赐赉无虚日。封藩充正使，探花刘瑊副
之，实异数也。”

《罗念庵集》：“王电，昆山人。博学励行，尝取古文诸书，正
小篆之谬，名曰《同文备考》。”

《苏州府志》：“许初以贡授教职，书法师二王，尤工篆籀。
擢南京太仆寺主簿，迁汉阳府通判。”

《藩献记》：“灵丘端懿王聪滆代简王之元孙也。长子俊
格嗜学，善属文，聚书数万卷，尤好古篆籀墨迹，尝手
摹六十馀种勒石，名《崇理帖》。”

《列朝诗集小传》：“王穉登十岁为诗，长而骏发，名满吴
会间。妙于书及篆隶。吴门自文待诏殁后，风雅之道
未有所归。伯谷振华启秀，嘘枯吹生，擅词翰之席者
三十馀年。闽粤之人过吴门者，必踵门求一见，乞其
片缣尺素，然后去。”

《歙县志》：“吴良止，字仲足，亦字未央。工图书铜款，特精
笔笔汉法，庄严遒劲，画一截然，真如旧章，出土，不复
可辩。”同时有休宁何震长卿传文寿承一种解散，局
束旧章，天趣超然，故是独造，且复出蓝。两人角立为
政，各自金汤。而评者则曰“仲足无邪气，长卿有逸品。”
相提而论，可为两人断案矣。仲足晚以山人称，诗牵
“于本艺，非其至也。”而出其六书之馀，作《八分书》，时有
别趣。

《宁波府志》：“钱仲善诗歌，精篆籀，有李阳冰笔意。尝游
陆詹事深文待诏征明之门。嘉靖戊子，应六书试，仲
居首选。发史馆，修录《大学衍义》，书成，授中书舍人。”
《嘉兴府志》：“朱俸攻字学，精篆籀古文及汉、唐隶法，仿
管夫人书七十二篆《金刚经》，人珍重之。”

《温州府志》：“林应龙字翔之，永嘉人。精于篆隶，为印局
大使。”

《书史会要》：“朱谋㙔博雅好古，尤研精于六义，所著有
《六书贯玉》等书。又考订《大禹碑》《周宣石鼓》《比干墓铭》，
手自摹临而诠释之，曰《三古文释》。”

《海宁县志》：“顾履中工署书、篆、隶诸体，以事抵法。万历
初，营建皇极殿成，题棹楔者辄议辟。大学士张居正
荐之笔法，应对称旨，擢内阁中书，赐名复中。”

《苏州府志》：“赵宧光，太仓人。生而豪贵，入赀为国子生。
中岁折节读书，卜地于吴之天平山。葬亲，倾家开凿，
搜岩剔穴，遂为西山奇胜之地。庐居墓傍，足不及城
市。所著书数十种，尤专精字学，说文长笺，其所独解，
篆书尤精绝。”

《江宁府志》：“欧阳序能诗词，工篆籀。仕福州府幕，官罢
归，结茅于姑塘之麓，终老焉。”

《徽州府志》：“詹希贤，休宁人。善篆隶诸体书，著书筌，极
论书法，四方多师之《湖广通志》：“洪度，黄梅人，精书法。一日洪涛浮敝箧，发
之，乃宋僧道肯集篆《金刚经》，字，久磨灭，精思七昼夜，
重临刻石，宗伯董其昌释以小楷，藏京师摩诃庵。”
《太平县志》：“刘太宪少工八法，篆隶尤精。重兴寺篆有
柱联，邹之麟先生见而爱之，摹去”鑴刻图章，刀法古
健，伯仲文。三桥、何雪渔，近时名手不及也。

《休宁县志》：“汪涛，工篆刻，长于大字，随笔挥洒，章法天
然，不事安排，其转动遒劲，纯以腕力胜，人有将军之
号。”

《宁波府志》：“徐启睿性豪宕，好饮酒，善击双剑，纵横飞
越，不可一世。尤善鑴印章，不假篆文，随手所至，斯须
而成，纎钜疏密，配合适当，即犀玉诸刻亦然。先是有
杨当时、张子鱼俱善诗，能书篆，兼工鑴印，亦为时所
称。”

《武进县志》：“须佛孙，邑庠生。为人重意气，能文而有豪
致，精于篆刻，高古绝伦。”

《池州府志》：“吴光裕，美姿容，博学强记，少负通才，尤精
楷书，得卫夫人及黄庭、瘗鹤笔法。弟光锡，能古文，通
篆籀，时有二难之目。”

《妮古录》：“朱珪字伯盛，昆山人。师濮阳吴睿大小篆，尤
善摹刻，凡吴下碑板，多出珪手，然非其人，珪不屑也。
又喜为刻印章，茅山张外史嘉珪锡之，名‘方寸铁。珪
尝取宋人王顺伯并元赵孟𫖯、吾子行二家印谱吴
睿所刻印文，并附自制私印纂例为书，名曰《印文集
考》，惜不传。所存有《名迹录》，盖其平生所刻名文也。性’”
孤洁，不娶终。

《列朝诗集小传》：“何玉仙号白云道人，史痴翁之妾，能
篆书。”

《谭子知人》篇：“观其文章，则知其人之贵贱焉；观其书
篆，则知其人之情性焉。”

《续博物志》：“魏初传古文出邯郸淳《石经》，古文转失淳
法，石长八尺，广四尺，碑石四十八枚，广三十丈。魏文
帝刊《典论》六碑，附于其次。陆机《太学赞》别一碑，在讲
堂下，载蔡邕、韩说、高堂谿等名。”《太学弟子赞》复一碑，
在外门中。又一碑汉顺帝阳嘉八年立，云建武二十
七年造太学，永建六年九月，诏书修太学，工徒十一
“万二千人，阳嘉九年八月作毕。”有晋《辟雍行礼碑》，是
太始二年立。

《汉竹符》，以竹五寸，鑴刻篆书其上。

《梦溪笔谈》：“古文自变隶，其法已错乱，后转为楷字，愈
益讹舛，殆不可考。如言有口为吴，无口为天。”按字书
吴字本从口从〈音捩〉非天字也。此固近世谬从楷法
言之。至如两汉篆文尚未废，亦有可疑者。如汉武帝
以隐语召东方朔云：“先生来来。”解云：“来来，枣也。”按枣
字从朿。〈音刺〉不从来。此或是后人所传，非当时语。如卯
金刀为刘货泉为白水真人，此则出于《纬书》，乃汉人
之语。按：“刘”字从。〈音酉〉“《从金》如柳”，骝留从。非“卯”字也。
货从贝，真乃从。亦非一法。不知缘何如此。字书与
《本史》所记。必有一误也。

江南徐铉善小篆，映日视之，画之中心，有一缕浓墨
正当其中，至于屈折处，亦当中无有偏侧处，乃笔锋
直下不倒侧，故锋常在画中。此用笔之法也。铉尝自
谓：“吾晚年始得。”匾之法，凡小篆喜瘦而长。《匾》之
法，非老笔不能也。

《山谷题跋》：“缪篆，读如绸缪束薪之缪，汉以来符玺印
章书也。李元辅不甚知名，盖翰林书艺之流，今日藏
之，亦足以广闻见，备讨寻，不可废也。”

周秦《古器铭》，皆科斗文字，其文章尔雅，朝夕玩之，可
以披剥华伪，自见至情，虽戏弄翰墨，不为无补。
文章骩骳而得韩退之，诗道敝而得杜子美，篆籀如
画而得李阳冰，皆千载人也。陈留王寿卿得阳冰笔
意，非章友直、陈晞、毕仲荀文勋所能管摄也。

《懒真子》老杜《赠李潮八分歌》云：“秦有李斯汉蔡邕，中
间作者寂不闻。峄山之碑，野火烧枣木，传刻肥失真。
苦县光和尚骨立，书贵瘦硬方通神。”峄山之碑，至于
“苦县光和”，人多未详，王内翰亦不解。谨按老子，苦人
也，今为亳州卫真县。县有明道宫，宫中有汉光和年
中所立碑，蔡邕所书。仆大观中为永城主簿日，缘檄
到县得见之。字画劲拔，真奇笔也。且杜工部时已非
《峄山》真笔，况于今乎？然今所传摹本，亦自奇绝，想见
真刻，奇伟哉！

《却扫编》：《史记》载秦始皇及二世行幸郡县，立石刻辞世传泰山篆字可读者，惟有“二世诏”五十许字，而始
皇刻辞皆谓已亡。宋丞相莒公镇东平日，遣工就泰
山抚得墨本，以庆历戊子岁别刻新石，亲作后序，止
有四十八字。欧阳文忠公《集古录》亦言友人江邻几
守官奉高，亲到碑下，才有此数十字而已。其后东平
刘斯立尝登泰山绝顶，访《秦篆》，徘徊碑下。其石埋植
土中，高不过四五尺，形制似方而非方，四面广狭皆
不等，因其自然，不加磨砻。所谓五十许字者，在南面
稍平处，人常所抚拓，故士大夫多得见之。其三面尤
残缺蔽暗，人不措意，隐隐若有字痕，刮磨剥蚀。试令
抚以纸墨，渐若可辨。盖四面起，以东、北、南为次，四面
周围悉有刻字，总二十二行，行十二字。字从西面起，
以东北、南为次。西面六行，北面三行，东面六行，南面
七行，其末有“制曰可”三字，复转在西南棱上。其十二
行是始皇辞，其十行是二世辞。以《史记》证之，文意皆
具，计其缺处，字数适同，于是泰山之篆，遂为全篇。
《春渚纪闻》：吴兴章有以小篆名世，其用笔简古，得石
鼓遗法，出文勋章友直之右。所作《复古编》以正篆隶
之本，识者嘉之。尝为余言：心字于篆文，只是一倒火
字耳。盖心，火也，不欲炎上，非从包也。毕少董，文简之
孙，妙于鼎篆，而亦多见周秦，凡有盘盂之铭。其论水
字云：“中间一竖，更不须曲，只是画一《坎》卦耳。”盖坎为
水，见于《鼎铭》多如此者，并记之。

《研北杂志》：“篆法自秦李斯，至宋吴兴道士张有而止，
后世的的，有所据依。”

《丹铅总录》：予考《述异记》云：空同山有尧碑禹碣，皆科
斗书。《淳化阁帖》首有禹篆十二字。《舆地志》：江西庐山
紫霄峰下有石室，室中有禹刻篆文。有好事者缒入
摹之，凡七十馀字，止有“鸿荒漾余乃𣞶”六字可辨，馀
叵识。后复追寻之，已迷其处矣。福建莆田县陈喦山
有自然仙篆，以纸摹之，形类禹刻。何翥诗：“鸟书虫文”
不可识，如读岣嵝《神禹碑》。禹之遗迹，灵閟如此，号曰
“神禹”，抑有由矣。

仓颉冢，《方舆胜览》有数处，当以关中、冯翊、今耀州者
为是。按《皇览》云：“有仓颉冢，在利阳亭南，高六丈。”又闻
人牟准作《卫觊碑文》云：“《仓颉冢碑》大篆书，在左冯翊
利阳亭南道㫄。”觊，金针八分书也。
再考赞皇山中“吉日癸巳”字，乃周穆王书，其时代远
在宣王之前。然《赞皇山石刻》乃是小篆，而宣王石鼓
却是古文籀书，此又大篆小篆并用之明证也。
梦英好篆书而无古法，其自叙云：“落笔无滞，纵横得
宜。大者缩其势而漏其白，小者均其势而伸其画。”此
正其病处，而居之不疑，所以不可救药，沈痾入骷矣。
梦英篆传于今者，有篆书偏傍，亦不工致。郭忠恕答
之书云：“见寄偏傍五百三十九字。”按《说文字源》惟有
五百四十部，“了”字合收在子部，今《目录》妄有更改。又
《集解》中误收去部在注中。今点检偏傍，少“晶惢”至“龟
弦”五字。故知林氏虚诞，误于后进者小说见宜焚之。
忠恕所称林氏者，林罕、梦英，偏傍全依林罕小说，而
忠恕谓小说宜焚，深不足于彼也。书末云：“何人知之，
英公知之”，正谓其不知耳。

《太平清话》：山谷题万松亭额，东坡手画一乐工，又作
《乐语》题之，皆作汉篆书。二公却又能隶篆也。

《金志》言：奉符人党怀英篆籀入神，李阳冰之后一人
而已。

《岩栖幽事》，碑石冰泐者具在，好奇之士，乃专仿刻文
刓剥之处，仅存字形，以为古意。范石湖此语为汉隶
也。不知今学汉印者皆此类，古文亦然。

《妮古录》：“禹精神在水，故篆体皆有流水形。”

铸印官祝温集自言：祖思言为唐礼部铸印官，世习
籀篆，即《汉艺文志》所谓“屈曲缠绕，以摹印章者。”
《述古书法纂》：“凡习篆，《说文》为根本，能通《说文》，则写不
差。”又当与《通释》兼看。

《异苑》：“晋太元末，湘东姚祖为郡吏，经衡山，望岩下有
数年少，并执笔作书。祖谓是行侣休息，乃枉道过之。
未至百许步，少年相与翻然飞飏，遗一纸书在坐处，
前数句古时字，自后皆鸟迹篆。”

《遗史纪闻》：太子中允王纶有女十八，一日昼寝若魇，
有物凭附而语，称“清非生。”呼其女为燕华君，能三十
六体天篆，后数月如故，皆不能记矣。

《神仙感遇传》：“陈简者，金华县小吏也。早入县，忽逢道
流，简随之行，及一宫观，内有笔墨之属，以黄素书一
卷，纸十馀幅授之曰：‘以汝有书性，为我书之’。发褾视
之，皆古篆文。素不识篆字，试按本书之甚易，半日已
毕，道流以一杯汤与之曰：‘此金华神液，饮之者寿无
限’。出门恍如梦觉，已三日矣。还家习篆书，遒劲异常”，
而不复饮食。寻入金华山去，亦时还郡中。

《洛中纪异录》：绛州碧落观有天尊名像，光焰灼高丈
馀，上有文云：神仙所篆，莫之测也。先君云：唐龙朔中
刺史李谌为母氏天妃追荐所造也。有先黄冠云：李史君即高宗大帝之子。其文未刻之前，忽有二道士
谒李史君云：“闻君欲篆刻其文，我二人即天下之名
篆也，请为史君成之。”乃于怀中出一轴，末书《阴符经》，
“殆非人功也。”史君尤异之，复令殿内四面封闭，“不得
令人窥视，只我二人在中，候三日即毕矣。”史君从之，
但见二道士挈二小囊入自其门，馀无所睹。至三日，
史君命开之，只见白鹤一双自门飞出，及视文篆已
毕，馀有一及字，但只有一画不成而去。史君与道士
众悲喜益神之。后李阳冰于此学篆，凡十二年，终不
得妙，舍之而去，至今为天下之绝矣。

《东坡续集》：江淮间俗尚鬼，岁正月必衣服箕帚，为子
姑神，或能数数画字。黄州郭氏神最异，予去岁作《何
氏录》以记之。今年黄人汪若谷家神尤奇，以箸为口，
置笔口中，与人问答如响，曰：“吾天人也。名全，字德通，
姓李氏，以若谷再世为人，吾是以降焉。”著篆字，笔势
奇妙，而字不可识，曰：“此天篆也。”与予篆三十字，云是
《天蓬咒》，使以隶字释之，不可。

《梦溪笔谈》：“景祐中，太常博士王纶家迎紫姑，有神降
其闺女，自称上帝、后宫诸女。能文章，颇清丽，中其书有
数体，甚有笔力，然皆非世间篆隶。其名有藻笺篆、茁
金篆十馀名。纶与先君有旧，予与其子弟游，亲见其
笔迹。”

《云笈七签》：叶迁韶避雨树下，见雷公为树枝所夹叶
取石楔开枝得去。雷公以墨篆一卷与之曰：“行此可
致雷雨。